
	[bookmark: nev]DOMAN FLÓRA
floradoman.hu@gmail.com
anglisztika BA
BA, 6. félév
Eszterházy Károly Katolikus Egyetem
Bölcsészettudományi és Művészeti Kar
	
[bookmark: _GoBack]






Témavezető:
	Krakkó Eszter Judit
tanársegéd, EKKE BMK




"Van egy velem született kincsem": Az erős női jellem pozitív és negatív oldala Charlotte Brontë Jane Eyre és Villette című műveiben

Kulcsszavak: proto-feminizmus; Viktoriánus kor; női identitás; autonómia; nemi szerepek
Ez a kutatás Charlotte Brontë két jelentős művére, a Jane Eyre-re (1847) és a Villette-re (1853) fókuszál, illetve ezen regények női főszereplőinek, Jane Eyre-nek és Lucy Snowe-nak fejlődéstörténetét vizsgálja a viktoriánus társadalmi normák keretein belül. Kutatásom célja annak a bemutatása, hogyan válik a két hősnő autonóm női szereplővé, miközben különböző kihívásokkal szembesülnek, és a női szolidaritás és más női kapcsolatok révén tapasztalják meg az érzelmi támogatás és ösztönzés erejét.
A dolgozat elméleti hátterét feminista és pszichoanalitikus elméletek adják, míg az elemzés módszere az összehasonlító irodalmi elemzés. Az első fejezet a viktoriánus kor társadalmi és nemi normáit, a viktoriánus nevelőnő helyzetét, és Brontë irodalmi hatását tárgyalja. A második fejezet részletes karaktertanulmányt nyújt Jane és Lucy fejlődéstörténetéről, bemutatva személyiségük és a narratív hangjuk különbségeit. A harmadik fejezetben a hősnők nevelőnői és tanítói szerepét vizsgálom, mint olyan személyiségformáló tényezőket, amelyek segítik őket az önállóság felé vezető úton. Végezetül a negyedik fejezet a női kapcsolatok és a női "testvériség" hatását elemzi, különös tekintettel a Jane és Lucy életében fontos nőalakokra, akik inspirálják és támogatják őket valamilyen sajátos módon.
Kutatásom fő megállapítása, hogy Jane és Lucy történetei a nők örökös küzdelmét tükrözik az önállóság és önmegvalósítás érdekében, miközben mégis eltérő, sajátos utakat járnak be: Jane, aki erős érzelmi kapcsolatai és önmagába vetett hitén keresztül találja meg boldogságát, és Lucy, aki az önállóságot szakmai sikerei által éri el, mindketten példaképek a női identitás és függetlenség sokféle lehetőségének bemutatására. Ez az elemzés hozzájárul ahhoz is, hogy árnyaltabb megértést nyerjünk Brontë hősnőinek személyiségéről, és megvilágítja a viktoriánus női lét kihívásait, valamint az azokon belüli fejlődési lehetőségeket.



